Szíria: 58 halottról tud az ellenzék, sok kormánykatona meghalt
Súlyos veszteség érte szerdán a szíriai hadsereget a felkelőkkel vívott összecsapásokban Hama és Latakia térségében - közölte a kora esti órákban az Emberi Jogok Szíriai Megfigyelő Központja, amely szerint napközben országszerte 58 ember halt meg.
Latakia és Hama térségében legalább 28 katonát öltek meg a harcokban, Idlíbben pedig további egy halt meg, amikor felrobbant a kocsija. Damaszkuszban egy katonaorvos halt meg ugyanígy. A felkelőknek szintén vannak veszteségeik: Latakiában öten estek el. "Számos" kormánykatona a kurd hegyvidéken halt meg - közölte Rami Abdel-Rahman, a londoni székhelyű megfigyelő központ elnöke.

A szervezet szerint Homsz térségben a hadsereg aknavetőkkel és helikopterekkel támadta szerdán a felkelők egyik erősségét, Rasztan városát, amelyet hónapok óta próbálnak visszafoglalni. Összecsapásokat jelentettek Damaszkusz egyik, Tadamon nevű elővárosából, és az ország több más pontjáról is.

Szíriában hivatalosan tűzszünet van április 12-e óta, de ezt az egyik oldal sem tartja be. A fegyvernyugvásra felügyelő ENSZ-szakértők tevékenységét akadályozzák az ellenfelek, ezért nem mozdulnak ki most a szálláshelyükről, de "erkölcsi okokból" az országban maradnak, amint azt a parancsnokuk, Robert Mood norvég tábornok közölte. Mandátumuk július 20-ig szól.

Az olasz külügyminisztérium közlése szerint támadást élt túl az ANSA olasz hírügynökség tudósítója, aki a Damaszkusztól száz kilométerre délre fekvő Deraa városba tartott. Három gépkocsiból álló konvoja útjában két pokolgép is felrobbant. Az első autóban egy rendőr meghalt, három megsebesült, Claudio Accogli újságíró járműve azonban csak megrongálódott, ő maga sértetlen maradt.
hadsereg halottak Szíria felkelők